**SS «Statsraad Lehmkuhl»** er en tremastet stålbark eid av Stiftelsen Statsraad Lehmkuhl. Skipet er Norges største og eldste skværriggete seilskip, og har hjemhavn i Vågen i Bergen.

Skoleskip
---------

Skipet brukes til opplæring og formidling av tradisjonelt sjømannskap. De siste årene har klima og havmiljø blitt en større del av skipets fokusområder.

SS «Statsraad Lehmkuhl» har tokt med folkehøyskoler og skoleklasser, men seiler også åpne turer med alle som kan tenke seg å oppleve friheten på havet. Sjøforsvaret leier hvert år skipet med besetning for å drive opplæring av kadetter ved Sjøkrigsskolen. De siste årene har seilasen gått over Atlanterhavet til USA. Skipet får da prefikset «KNM» i navnet. De to siste årene har også den nederlandske marine brukt skipet til lignende opplæring. Skipet har en fast besetning på 17. Marcus A. Seidl og Jens Joachim Hiorth er kaptein.

Historie
--------

Skipet ble bygget ved Johann C. Tecklenborg AG i Bremerhaven-Geestemünde i 1914, da som skoleskip for den tyske handelsflåten. Skipets navn var da «Grossherzog Friedrich August», oppkalt etter Friedrich August von Oldenburg, siste regjerende storhertug av Oldenburg. Under første verdenskrig lå skipet stasjonert i Tyskland som skoleskip, men etter krigen ble det tatt av Storbritannia som krigsbytte.

I 1923 oppfordret tidligere arbeidsminister og daværende direktør i Det Bergenske Dampskibsselskab, Kristofer Lehmkuhl, Norges rederiforbund til å kjøpe skipet for 300 000 kr. Skipet ble omdøpt til «Statsraad Lehmkuhl» for Lehmkuhls arbeid for skoleskipsaken, samt hans arbeid i Christian Michelsens regjering 1905-07. Bergens Rederiforening dro på et prøvetokt med skipet i fem måneder i 1923 med 200 elever om bord, og etter dette ble skipet gitt til institusjonen Bergens Skoleskib. De drev skipet til og med 1966, bare avbrutt av andre verdenskrig da skipet ble beslaglagt av tyskerne. I forbindelse med dette ble skipet omdøpt til SS «Westwärts» (= Vestover) i perioden 1940–45. Igjen var hun krigsbytte, denne gang tatt på Marineholmen i 1940 og seilt til Åstveitvågen, som til ære for skipet ble kalt *Westwärtsbucht* (= Vestover-bukten). Der fungerte skipet som hovedkvarter og boligskip for offiserene i *Küstensicherungsverband Westküste*, opprettet 23. desember 1940, som gradvis bygde ut bukten som flåtehavn for 51. *Vorposten Flottille*.

I 1966 maktet ikke lenger Bergens Skoleskib å drifte skipet, tross de mottok bidrag fra staten. Antall elever gikk ned, mens vedlikeholdskostnader og andre utgifter gikk opp. I 1967 stod skipet i fare for å bli solgt til utlandet, men den bergenske skipsrederen Hilmar Reksten grep inn og kjøpte SS «Statsraad Lehmkuhl», som dermed fortsatt fikk ligge til kai i Bergen. SS «Statsraad Lehmkuhl» inngikk i Rekstens skipsflåte frem til 1978, og han drev privat kurs på skipet, men han også måtte kutte ut dette på grunn av manglende statsstøtte. Skipet lå i opplag i Bergen havn fra 1973 til 1978, da han overførte skipet til en privat stiftelse: Stiftelsen Statsraad Lehmkuhl. Denne stiftelsen driver skipet fortsatt.

Før 1994 hadde skipet plass til omtrent 200 elever om bord, men etter omfattende rehabilitering fra 1994 til 2005 ble dette redusert til 150.

Skipet er et kjært symbol for bergenserne, som gjerne omtaler det som «Statsraaden» eller «Lehmkuhlen».

### Jordomseiling

SS «Statsraad Lehmkuhl» i Bergen dagen etter ankomst fra jordomseilingen One Ocean Expedition, 20 måneder etter avreise. Foto: Marius Vassnes 
I august 2021 startet skipet en jordomseiling i forskningens tjeneste, One Ocean Expedition, med ankomst Bergen 15. april 2023. Utrustet med avansert vitenskapelig utstyr ble det samlet inn meteorologiske og hydrografiske data, gjennomført målinger av karbondioksid i vannet samt tatt prøver av fisk, mikroplast, dyreplankton og eDNA. På turen har Statsraad Lehmkuhl blant annet vært leid av forskningsinstitusjoner innen havforskning og vært base for undervisning av studenter fra Universitetet i Bergen.

Søsterskip
----------

SS «Statsraad Lehmkuhl» har tre søsterskip:

* SS «Dar Pomorza» (opprinnelig «Prinzess Eitel Friedrich»)
* SS «Duchesse Anne» (opprinnelig «Großherzogin Elisabeth»)
* SS «Schulschiff Deutschland»

Tall Ships' Races
-----------------

SS «Statsraad Lehmkuhl» har flere ganger deltatt i Tall Ships' Races, som er en regatta for store seilskuter. Regattaen var tidligere kjent som The Cutty Sark Tall Ships' Races.

### Resultater i Tall Ships' Races

| År | Fra | Til | Plassering |
| --- | --- | --- | --- |
| 1960 | Norges flagg Oslo | Belgias flagg Oostende | **Gull** |
| 1964 | Portugals flagg Lisboa | Bermudas flagg Bermuda | 6.-plass |
| 1966 | Storbritannias flagg Falmouth | Danmarks flagg Skagen | **Bronse** |
| 1970 | Storbritannias flagg Plymouth | Spanias flagg Tenerife | **Sølv** |
| 1993 | Storbritannias flagg Newcastle | Norges flagg Bergen | **Gull** |
| 1993 | Norges flagg Larvik | Danmarks flagg Esbjerg | **Gull** |
| 1997 | Storbritannias flagg Aberdeen | Norges flagg Trondheim | **Gull** |
| 1997 | Norges flagg Stavanger | Sveriges flagg Göteborg | **Bronse** |
| 1999 | Frankrikes flagg Saint-Malo | Storbritannias flagg Greenock | **Bronse** |
| 1999 | Storbritannias flagg Lerwick | Danmarks flagg Aalborg | **Sølv** |
| 2001 | Belgias flagg Antwerpen | Norges flagg Ålesund | 5.-plass |
| 2004 | Belgias flagg Antwerpen | Danmarks flagg Aalborg | 5.-plass |
| 2004 | Norges flagg Stavanger | Tysklands flagg Cuxhaven | 4.-plass |
| 2007 | Danmarks flagg Århus | Finlands flagg Kotka | **Gull** |
| 2009 | Finlands flagg Åbo | Litauens flagg Klaipėda | **Sølv** |
| 2010 | Belgias flagg Antwerpen | Danmarks flagg Ålborg | **Sølv** |
| 2011 | Storbritannias flagg Lerwick | Norges flagg Stavanger | **Sølv** |
| 2013 | Danmarks flagg Århus | Finlands flagg Helsingfors | **Gull** |
| 2013 | Latvias flagg Riga | Polens flagg Stettin | **Gull** |
| 2014 | Nederlands flagg Harlingen | Norges flagg Fredrikstad | **Sølv** |
| 2014 | Norges flagg Bergen | Danmarks flagg Esbjerg | **Bronse** |
| 2015 | Nord-Irlands flagg Belfast | Norges flagg Ålesund | 5.-plass |
| 2015 | Norges flagg Kristiansand | Danmarks flagg Aalborg | 9.-plass |
| 2016 | Belgias flagg Antwerpen | Portugals flagg Lisboa | **Gull** |
| 2016 | Portugals flagg Lisboa | Spanias flagg Cádiz | **Gull** |
| 2016 | Spanias flagg Cádiz | Spanias flagg La Coruña | **Gull** |
| 2019 | Danmarks flagg Aalborg | Norges flagg Fredrikstad | **Gull** |
| 2019 | Norges flagg Bergen | Danmarks flagg Århus | **Sølv** |

Galleri
-------

* SS «Statsraad Lehmkuhl» utenfor Nordnespynten 3. mai 2008 under feiringen av Nordnæs Bataillons  150-årsjubileum Foto: Nina Aldin ThuneSS «Statsraad Lehmkuhl» utenfor Nordnespynten 3. mai 2008 under feiringen av Nordnæs Bataillons 150-årsjubileum Foto: Nina Aldin Thune
* Stemningsbilde i tåke fra Nordsjøen Foto: Eystein KallhovdeStemningsbilde i tåke fra Nordsjøen Foto: Eystein Kallhovde
* Blokker og fall  Foto: Eystein KallhovdeBlokker og fall  Foto: Eystein Kallhovde
* «Statsraad Lehmkuhl» i Oslofjorden. Kongeskipet kan skimtes i bakgrunnen«Statsraad Lehmkuhl» i Oslofjorden. Kongeskipet kan skimtes i bakgrunnen
* «Statsraad Lehmkuhl» på Vågen i Bergen 23. juni 2007  Foto: Nina Aldin Thune«Statsraad Lehmkuhl» på Vågen i Bergen 23. juni 2007  Foto: Nina Aldin Thune

Se også
-------

* «Niobe» – Overtok som skoleskip i Tyskland etter SS «Statsraad Lehmkuhl» og søsterskipene ble tatt i krigsbytte. Sank brått i 1932.
* SS «Christian Radich»
* SS «Sørlandet»

Referanser
----------

1. 1 2
2. ↑  «Arkivert kopi». Arkivert fra originalen 13. januar 2019. Besøkt 12. januar 2019.
3. ↑
4. ↑  *Reichskommissar* Heinrich Christen: *Okkupantens dagbok* (s. 244), forlaget Spartacus, Oslo 2019, ISBN 978-82-430-0506-8
5. ↑  «One Ocean Expedition». *One Ocean Expedition* **(norsk)**. Besøkt 23. januar 2023.

Eksterne lenker
---------------

* (en) IMO 5339248 – kategori av bilder, video eller lyd på Commons Rediger på Wikidata
* (no) «Statsraad Lehmkuhl» – Krigsseilerregisteret Rediger på Wikidata

* (en) «Statsraad Lehmkuhl» – Den internasjonale sjøfartsorganisasjonen Rediger på Wikidata
* Skipets internettside
* Bergen byleksikon på nett, om Statsraad Lehmkuhl
* Om bord på Statsraad Lehmkuhl under The Tall Ships Races 2014, Bergen-Esbjerg
* Statsraad Lehmkuhl under seilas i Nordsjøen, 30. juli 2014
* The Tall Ships Races i Østersjøen med Statsraad Lehmkuhl, juli 2013
* Video: Statsraad Lehmkuhl vinner The Tall Ships Races 2016, Antwerpen-Lisboa
* Video: One Ocean Expedition: etappen Mauritius - Mosambik desember 2022

|  |  |
| --- | --- |
| Oppslagsverk/autoritetsdata | Store norske leksikon **·** Store norske leksikon **·** Bergen byleksikon **·** Lokalhistoriewiki **·** Krigsseilerregisteret
 |